יונדב נבון

יונדב (יוני) נבון (1944 - 8 באוקטובר 2017) היה קצין בדרגת אלוף-משנה בצה"ל. כיהן כמנהל מחלקת החדשות בגלי צה"ל וכנספח צבאי בזאיר.

ביוגרפיה
נבון נולד בקיבוץ רמת רחל בנם של חיה וחיים קליגר. גדל בירושלים ולמד בבית הספר היסודי בית הכרם. בילדותו עבר להתגורר בארגנטינה במסגרת שליחות של משפחתו. ב-1961 שב לישראל, למד בגימנסיה רחביה והיסטוריה ומדע המדינה באוניברסיטה העברית בירושלים. 

לאחר גיוסו שירת בגלי צה"ל, בתחנה שימש מגיש תוכניות, עורך ומנהל. הוא הנחה את התוכנית "השבוע בצה"ל" ששודרה מדי שבוע במוצאי שבת, את התוכנית "האלוף והטוראי" שהפגישה קצינים בכירים עם חיילים זוטרים. מסוף שנות השישים שימש עורך יומן החדשות של גלי צה"ל. ב-1973, לאחר מלחמת יום הכיפורים מונה למנהל מחלקת החדשות הראשון של גלי צה"ל, מחלקה שהוקמה במסגרת ההחלטה לעבור לשידור רצוף, 24 שעות ביממה, כולל מהדורות חדשות קבועות ולא רק יומני חדשות כפי שהיה עד אותה עת.

ב-1975 עזב את גלי צה"ל, שירת בדובר צה"ל וכקצין חינוך. הוא התנדב לשרת בחיל השריון, עבר מסלול הכשרה וכן קורס מפקדי גדודים. בדצמבר 1981, על רקע ידיעתו את השפה הצרפתית, התבקש לשמש נספח צבאי וראש משלחת משרד הביטחון בזאיר, בעקבות חידוש היחסים בין המדינות. הוא יצר קשרים הדוקים עם נשיא המדינה מובוטו ססה סקו ופעל להכשרת צבאו. ב-1984 שב לישראל ושירת עוד שנתיים בחיל השריון. השתחרר בדרגת אלוף-משנה. 

נבון היה נשוי לאביבה ואב לשניים. נפטר ב-2017 ונטמן בבית העלמין במודיעין-מכבים-רעות.

קישורים חיצוניים
 
 האיש שנשלח להקים צבא, מעריב, 12 בינואר 1987

הערות שוליים

חיילי גלי צה"ל
בוגרי בית הספר היסודי בית הכרם
בוגרי גימנסיה רחביה
בוגרי האוניברסיטה העברית בירושלים
אלופי-משנה בצה"ל
נספחים צבאיים ישראלים ברפובליקה הדמוקרטית של קונגו
ישראלים שנולדו ב-1944
ישראלים שנפטרו ב-2017